**Ernest Gary Gygax** (27. heinäkuuta 1938 Chicago, Illinois, Yhdysvallat – 4. maaliskuuta 2008 Lake Geneva, Wisconsin, Yhdysvallat) oli yhdysvaltalainen kirjailija ja pelintekijä. Hänen tunnetuin teoksensa oli roolipelien pioneerina pidetty seikkailuroolipeli *Dungeons & Dragons*, jonka hän teki Dave Arnesonin kanssa. Don Kayen kanssa hän perusti Tactical Studies Rules (TSR Inc.) -yrityksen pelin julkaisemista varten. Jäätyään pois TSR:ltä Gygax jatkoi roolipelien kirjoittamista itsenäisesti.

Lapsuus ja nuoruus
------------------

Gygax syntyi 27. heinäkuuta 1938 Chicagossa saksalaisten maahanmuuttajien lapsena. Lapsena hän oppi äidiltään shakkia ja korttipelejä. Muun muassa Jack Vancen ja Robert E. Howardin teokset saivat hänet innostumaan fantasia- ja tieteiskirjallisuudesta.

Gygax jätti high schoolin kesken ja opiskeli antropologian kursseja Chicagon yliopistossa. Pian high schoolin jälkeen hän aloitti palveluksen merijalkaväessä, mutta sai vapautuksen keuhkokuumeen vuoksi. Vapaa-ajalla hän piti historiallisten sotapelien pelaamisesta ystäviensä kanssa paikallisessa kerhossa, mutta pelasi myös postin välityksellä. Hän työskenteli 1960-luvulla vakuutusvirkailijana, jolloin huomasi kuinka sattuma vaikutti suuresti ihmisten elämään. Työhön kuului vakuutusmaksujen laskeminen iän, terveyden ja muiden tekijöiden perusteella sekä riskien arviointia. Hän kuitenkin jätti vakuutusalan ja ryhtyi kenkien korjaajaksi saadakseen enemmän aikaa pelien tekemiseen.

Pelinkehittäjä
--------------

Gygax vuonna 1999
Gygax perusti vuonna 1966 International Federation of Wargamers -järjestön. Ystävänsä Jeff Perrenin kanssa hän kirjoitti *Chainmail*-pelin, jossa oli monia eroja muihin sotapeleihin verrattuna. Sotilasyksikön sijasta miniatyyri oli pelissä yksittäinen sankarihahmo ja Gygaxin kirjoittamissa lisäsäännöissä oli fantasiaelementtejä, kuten lohikäärmeitä ja velhoja. Kehittääkseen satunnaislukujen arvontaa noppia heittämällä hän otti käyttöön Platonin kappaleiden muotoiset nopat, mukaan lukien ikosaedrin. Dave Arneson kiinnostui *Chainmailista* sen mahdollistaman improvisaation vuoksi ja teki omia sääntömuutoksiaan siihen. Arneson kehitti kokemuspistejärjestelmän, jossa riittävästi kokemusta kerännyt hahmo "nousi tasoja", ja nosti sotapelien erotuomarin pelinjohtajaksi. Hän peluutti kehittämäänsä *Blackmoor*-peliä käydessään Lake Genevassa 1971, jossa siitä pidettiin. Gygax päätyi erimielisyyksien jälkeen kehittämään peliä itse ja testasi tuotosta peluuttamalla sitä lapsillaan. Näin syntyi *Dungeons & Dragons*, jolle nimen keksi itse asiassa Gygaxin nelivuotias tytär.

Koska Gygax ei löytänyt Arnesonin kanssa kehittämälleen *Dungeons & Dragons* -pelille julkaisijaa, hän perusti Don Kayen kanssa Tactical Studies Rules -yrityksen vuonna 1973. Ensimmäinen tuhannen kappaleen painos myytiin yhdeksässä kuukaudessa. Samana vuonna Gygaxin perustama *Strategic Review* -lehti muutti nimensä muotoon *The Dragon*.

*D&D* nostatti moraalipaniikin erään pelaajan kadottua hetkellisesti ja toisen tehtyä itsemurhan. Jotkut yhdistivät pelin okkultismiin. Gygax torjui syytökset *60 Minutes* -ohjelman haastattelussa noitavainona. Hän sai tappouhkauksia, ja hänellä oli jonkin aikaa henkivartija.

Kayen kuoleman jälkeen yhtiön nimeksi tuli myöhemmin TSR Hobbies. Talousvaikeuksien vuoksi yhtiö pilkottiin 1983 ja pelien julkaisua jatkoi TSR. TSR:n toimitusjohtaja osti enemmistön osakkeista; Gygax itsekin myi oman osuutensa yhtiöstä 1985. Yhtiö vartioi tarkoin tekijänoikeuksiaan ja velkaantui pahasti, kunnes vuonna 1997 sen osti Wizards of the Coast. Gygax ei pitänyt Wizards of the Coastin päätöksestä julkaista kolmas *D&D:n* sääntöversio vuonna 2000 Open Gaming License -periaatteella, koska se antoi kenen tahansa vapaasti muokata sääntöjä ja kirjoittaa pelejä. Lisäksi uusi versio oli hänen mielestään liian sääntöintensiivinen ja "muistuttaa enemmän sarjakuvasupersankaripeliä kuin fantasiaroolipeliä missä pelaaja voi pelata mitä vain moraalikäsitystä eikä ainoastaan lainkuuliaista hyvää".

Lähdettyään TSR:stä Gygax kehitti lisää pelejä kuten *Lejendary Adventuren* ja *Dangerous Journeysin*. Hän oli mukana suunnittelemassa *Castles & Crusades* -peliä Troll Lord Games -yhtiölle. Säännöiltään kevyttä *Lejendary Adventurea* hän piti parhaana työnään. Hänen mielestään roolipeleistä oli tulossa niin monimutkaisia, että se karkotti pelaajia.

Kunnianosoitukset
-----------------

Gen Con 2008 -tapahtumassa paljastettu muistolaatta: "Ensimmäinen pelinjohtaja/Hän opetti meidät heittämään noppaa/Hän avasi oven uusiin maailmoihin/Hänen työnsä muovasi alaa/Hän toi meille Gen Conin/Tästä me kiitämme häntä."
Gygax keräsi elämänsä aikana useita pelipalkintoja ja saavutti paljon julkisuutta ja kunniaa. GameSpyn listauksessa pelialan 30 vaikutusvaltaisimmasta ihmisestä hän sijoittui jaetulle 18. sijalle J. R. R. Tolkienin kanssa. Hänen mukaansa on nimetty bakteerilaji *Arthronema gygaxiana*. Hän esiintyi joskus ohjelmissa, kuten animaatiosarja *Futuramassa*.

Yhdysvaltalainen koomikko Stephen Colbert, itsekin pelaaja, ilmaisi televisiosarjansa 5. maaliskuuta 2008 ilmestyneen jakson lopussa osanottonsa Gygaxin kuoleman johdosta.

Yksityiselämä
-------------

Gygax oli aktiivinen Jehovan todistaja, mutta hänet erotettiin paikallisseurakunnasta "kiistellyn" pelin, tupakoinnin ja alkoholin käytön vuoksi. Hän oli kahdesti naimisissa, ja ensimmäinen liitto päättyi eroon. Lapsia hänellä oli yhteensä kuusi. Hän kuoli kotonaan Lake Genevassa 4. maaliskuuta 2008 kärsittyään jo useita vuosia sydänvaivoista.

Teokset
-------

|  |  |
| --- | --- |
| Roolipelisääntökirjat ja -seikkailut
* Greyhawk (TSR 1975)
* Lost Caverns of Tsojcanth (TSR 1976)
* Steading of the Hill Giant Chief (TSR 1978)
* Glacial Rift of the Frost Giant Jarl (TSR 1978)
* Hall of the Fire Giant King (TSR 1978)
* Descent into the Depths of the Earth (TSR 1978)
* Shrine of the Kuo-Toa (TSR 1978)
* Vault of the Drow (TSR 1978)
* Tomb of Horrors (TSR 1978)
* Village of Hommlet (TSR 1979)
* Keep on the Borderlands (TSR 1979)
* Expedition to the Barrier Peaks (TSR 1980)
* Isle of the Ape (TSR 1985)
* The Temple of Elemental Evil (TSR 1985)
* Queen of the Spiders (TSR 1986)
* Cyborg Commando (NIPI 1987)

 | Romaanit
* The Gnome Cache (1977)
* Saga of Old City (1985)
* Artifact of Evil (1986)
* City of Hawks (1987)
* Twistbuck's Game (1987)
* Sea of Death (1987)
* Come Endless Darkness (1988)
* Dance of Demons (1988)
* Evening Odds (1996)

 |

Lähteet
-------

* Witwer, Michael: *Empire of Imagination: Gary Gygax and the Birth of Dungeons & Dragons*. Bloomsbury Publishing, 2015. ISBN 1632862042. Google books (viitattu 22.4.2017). (englanniksi)

### Viitteet

1. 1 2 3  Sullivan, Patricia: E. Gary Gygax; Co-Creator Of Dungeons & Dragons *Washington Post*.  5.3.2008. Viitattu 21.11.2015. (englanniksi)
2. 1 2  Rausch, Allen: Gary Gygax Interview - Part 2 *Gamespy*.  16.8.2004.  Arkistoitu 16.10.2008. Viitattu 17.4.2017. (englanniksi)
3. 1 2 3 4  Witwer, Empire of Imagination
4. 1 2 3  Michaud, Jon: The Tangled Cultural Roots of Dungeons & Dragons *New Yorker*.  2.11.2015. Viitattu 21.11.2015. (englanniksi)
5. 1 2 3 4 5  Kushner, David: Dungeon Master: The Life and Legacy of Gary Gygax *Wired*.  10.3.2008.  Arkistoitu 13.11.2012. Viitattu 13.3.2017. (englanniksi)
6. 1 2 3 4 5  Parker, Laura: Gary Gygax: Founding father of fantasy computer games and co-creator of Dungeons & Dragons *The Guardian*.  7.3.2008. Viitattu 21.11.2015. (englanniksi)
7. ↑  Rausch, Allen: Gary Gygax Interview - Part I *Gamespy*. Viitattu 17.4.2017. (englanniksi)
8. ↑  GameSpy Staff: GameSpy's 30 Most Influential People in Gaming *Gamespy*.  Arkistoitu 17.10.2008. Viitattu 12.11.2016. (englanniksi)
9. ↑  Casamatta, Dale A.; Johansen, Jeffrey R.; Vis, Morgan L.; Broadwater, Sharon T.: MOLECULAR AND MORPHOLOGICAL CHARACTERIZATION OF TEN POLAR AND NEAR-POLAR STRAINS WITHIN THE OSCILLATORIALES (CYANOBACTERIA) *Journal of Phycology*.  17.3.2005. Viitattu 12.11.2016. (englanniksi)
10. ↑  Summary Bibliography: Gary Gygax Internet Speculative Fiction Database. Viitattu 25.4.2017. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Japani
* Tšekki
* Alankomaat
* Puola
* Portugali

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |